रेलवे बोर्ड के सचिव ने की मंत्री के ओएसडी को हटाने की मांग, खुद का ही हो गया तबादला  
ओएसडी ने एक लेख में रेल मंत्री के कामकाज पर उंगली उठाई थी
सहाय ने पत्र लिखकर अधिकारी संजीव कुमार को तुरंत हटाने के लिए कहा था
आईआरएएस अधिकारी सहाय की अगली तैनाती का फैसला अभी लंबित
प्रधानमंत्री कार्यालय (पीएमओ) में राज्य मंत्री जितेंद्र सिंह के विशेष कार्य अधिकारी (ओएसडी) के खिलाफ कार्रवाई करने की मांग करने वाले रेलवे बोर्ड के सचिव रजनेश सहाय का तबादला हो गया है और अभी उन्हें कोई नई जिम्मेदारी नहीं दी गई है.
अधिकारियों ने बुधवार को इसकी जानकारी दी. अधिकारियों ने बताया राष्ट्रपति रामनाथ कोविंद ने मंगलवार को सहाय के तबादले को मंजूरी दे दी. उन्होंने कहा कि भारतीय रेल लेखा सेवा (आईआरएएस) के अधिकारी सहाय की अगली तैनाती का फैसला अभी लंबित है. अधिकारियों के अनुसार उनको नई जिम्मेदारी देने का आदेश जल्द जारी किया जाएगा.
केंद्रीय मंत्री सिंह के ओएसडी ने रेलवे की एक पत्रिका में लिखे लेख में रेल मंत्री पीयूष गोयल के कामकाज पर 'उंगली उठाई' थी और वरिष्ठ अधिकारियों की बुद्धिमत्ता पर भी सवाल किए थे. अधिकारी ने बताया कि 1985 बैच के भारतीय रेल यातायात सेवा (आईआरटीएस) के अधिकारी सुशांत कुमार मिश्रा को रेलवे बोर्ड का नया सचिव बनाया गया है.
रेलवे बोर्ड के सचिव रंजनेश सहाय ने कार्मिक एवं प्रशिक्षण विभाग को पत्र लिखकर भारतीय रेलवे कार्मिक सेवा के 2005 बैच के अधिकारी संजीव कुमार को 'शासकीय शिष्‍टाचार और दुराचार' के लिए तुरंत हटाने के लिए कहा था. इसके एक महीने के भीतर ही उनका तबादला हो गया.

(इनपुट भाषा से)